عدنان سمیع خان

عدنان سمیع خان بھارتی گلوکار، موسیقار، پیانو نواز اور اداکار ہیں۔ وہ خاص کر پیانو بجاتے ہیں اور ہندوستانی اور مغربی موسیقی سے رغبت رکھتے ہیں۔ امریکی جریدے کیبورڈ نے انھیں دنیا کا تیز ترین پیانو بجانے والا شخص قرار دیا۔ وہ موسیقی کے تقریباً 35 ساز بجانا جانتے ہیں۔

لندن میں نورین اور ارشد سمیع خان کے گھر پیدا ہونے والے عدنان سمیع کا گھرانہ پاکستانی، ہندوستانی اور افغان پشتون قبیلہ نورزئی سے رکھتا ہے۔ ان کی بعض میوزک البموں کو جنوبی ایشیا کی سب سے زیادہ فروخت ہونے والی البموں کی فہرست میں شامل ہونے کا اعزاز حاصل ہے۔ دی ٹائمز آف انڈیا نے انھیں ’’موسیقی کا سلطان‘‘ قرار دیا ہے۔

 پس منظر 
عدنان 15 اگست 1971ء کو لندن میں پشتون والد ارشد سمیع خان اور کشمیری والدہ نورین خان کے گھر پیدا ہوئے۔ وہ امیر خاندان میں پلے بڑھے اور مملکت متحدہ میں تعلیم حاصل کی۔ عدنان کے والد نے پاکستان فضائیہ میں کیریئر کا آغاز کیا تھا، تاہم بعد ازاں انھوں نے دنیا بھر کے 14 ممالک میں پاکستان کے سفارت کار کی حیثیت سے نمایاں خدمات انجام دیں۔ عدنان کے دادا، جنرل محفوظ جان کا تعلق ہرات، افغانستان سے تھا اور وہ شاہ امان اللہ خان کے دورِ حکومت میں افغانستان کے چار صوبوں، ہرات، کابل، جلال آباد اور بلخ کے گورنر رہے تھے۔ عدنان کے پڑدادا جنرل احمد جان، بادشاہ امیر عبد الرحمن خان کے فوجی مشیر تھے اور انھوں نے کافرستان کو فتح کرکے اس کا نام نورستان رکھا تھا۔ تاہم، افغانستان میں حبیب اللہ کلکانی کے انقلاب کے دوران، عدنان سمیع کے دادا جنرل محفوظ جان کو قتل کر دیا گیا تھا۔ عدنان سمیع نے رگبی، ویسٹ مڈلینڈز، مملکت متحدہ کے رگبی اسکول میں داخلہ لیا۔ انھوں نے لندن یونیورسٹی سے صحافت اور سیاسیات میں بیچلر کی سند لی۔ بعد ازاں، عدنان نے کنگز کالج لندن سے ایل ایل بی کیا اور لنکن ان، انگلینڈ سے بیرسٹری میں کامیابی حاصل کی۔

عدنان سمیع پانچ سال کی عمر سے پیانو بجا رہے ہیں اور انھوں نے اپنی پہلی دھن نو سال کی عمر میں ترتیب دی تھی۔ جب وہ اپنے اسکول کی چھٹیوں پر بھارت گئے تو وہاں انھوں نے ماہر سنتور پنڈت شیوکمار شرما سے سے ہندوستانی کلاسیکی موسیقی سیکھنا شروع کی۔ عظیم بھارتی گلوکارہ، آشا بھوسلے نے آر ڈی برمن کے کنسرٹ میں دس سالہ عدنان سمیع میں چھپے ٹیلنٹ کو بھانپ لیا اور موسیقی کو بطور کیریئر اپنانے کی حوصلہ افزائی کی۔ وہ ماہر پیانو نواز، موسیقار اور گلوکار ہیں اور انھیں بھارتی اور مغربی کلاسیکی/نیم کلاسیکی موسیقی، جاز، راک اور پاپ موسیقی پر عبور حاصل ہے۔ لڑکپن ہی سے عدنان اسٹاک ہوم میں ٹی وی پروگرام میں پیانو بجایا کرتے تھے۔ تبھی امریکی جریدے، کیبورڈ نے انھیں دنیا کا تیز ترین کیبورڈ بجانے والا اور نوے کی دہائی کی دریافت قرار دیا تھا۔

 مزید دیکھیے 
 جنرل رانی

 حوالہ جات 

زمرہ:اردو پس پردہ کے گلوکار
زمرہ:افغان نژاد پاکستانی شخصیات
زمرہ:افغان نژاد ہندوستانی شخصیات
زمرہ:بھارت کے پاکستانی تارکین وطن
زمرہ:بھارتی  ٹیلی ویژن پیش کنندگان
زمرہ:بھارت کے وطن گیر شہری
زمرہ:بھارت میں فن کا مظاہرہ کرنے والے پاکستانی گلوکار
زمرہ:بھارتی مرد پاپ گلوکار
زمرہ:بھارتی مرد فلمی گلوکار
زمرہ:بھارتی مسلم شخصیات
زمرہ:بالی وڈ پس پردہ گلوکار
زمرہ:بقید حیات شخصیات
زمرہ:پاکستانی پاپ گلوکار
زمرہ:پاکستانی فلمی گلوکار
زمرہ:پشتون شخصیات
زمرہ:پشتون نژاد بھارتی شخصیات
زمرہ:تیلگو پس پردہ کے گلوکار
زمرہ:رگبی اسکول سے تعلیم پانے والی شخصیات
زمرہ:فنون میں پدم شری وصول کنندگان
زمرہ:کنڑا پس پردہ کے گلوکار
زمرہ:کنگز کالج لندن کے فضلا
زمرہ:کینیڈا کے وطن گیر شہری
زمرہ:لندن سے موسیقار
زمرہ:ممبئی کےموسیقار
زمرہ:نگار اعزاز جیتنے والی شخصیات
زمرہ:ویکی ڈیٹا سے مختلف مختصر وضاحت
زمرہ:1971ء کی پیدائشیں

زمرہ:تمل پس پردہ گلوکار